Ga gona selo se se kileng sa ntlhabisa ditlhong jaaka go batlisisa mo interneteng gore September ka loleme lwa ga mme, loleme lwa me ke eng. Ka fa letsogong le lengwe ke ne ka ikutlwa ke le motlotlo gore bo-Google ba bo ba na le Setswana mo mananeong a bona a maleme. Mme gona go a swabisa gore ke ne ka ipona ke okometse ka fa technoliging go batla le lengwe la mareo a ka tshwanelo ke a itseng. Barutabana ba me botlhe ba ba nthutileng ba ka tloga ba mpotsa gore ruri ke wa ga mang ngwana-ke ya ke labile kae. Nnete fela ke gore ke feleditse go bitsa dikgwedi ka loleme lwa me ga ke ne ke le kwa sekolong.
Le fa go le jaalo, kgwedi e e fetileng ya Lwetse e ne ya beelwa thoko go nna ya keteko ya Ngwaoboswa. Ka sejatlhapi, we celebrated Heritage month. Ka maswabi, bangwe ba rona ga re a ke ra ipona re apere makgabe kana motoisa, e ka sa rona setso e leng moaparo oo tshwanetseng. Le fa go le jaalo motho o ne wa bona merafe e mengwe e kgabile, e kgatlhisa mo moaparong wa bona wa setso.
Ga ke itse gore a ke nna fela ke bonang se, mme kea tle ke bone rona BaTswana re sa itse fa re welang teng. O kare re latlhegile, re palelwa ke go ikgantsha mo go bonalang ka setso sa badimo ba rona. Mme o kile a umaka gore mo nakong ya kgale ke rona BaTswana re neng re sotla merafe e mengwe, re sa senye nako go bitsa ba bangwe maThosa kana maTebele. O ka gopola mokgwa o moporesidente wa metlheng wa Bophuthatsana Rre Lucas Mangope a neng a sa bone bo-Mandela ka sepe. Gongwe se se ne se dirwa ke gore Mangope e ne e le monwana le lenala le bao ba neng ba busa ka kgethololo mo malobeng. E ka tswe ene e le maemo go gogiwa ka nko ke basweu, re tla itse jaang ?
Sengwe se se santseng se tshwenya mokwadi fa kgwedi ya Ngwaoboswa e setse e ile fifing, ke mokgwa o o tla fitlhelang re fetotse batho ba rona setshego fa ba sa bue sejatlhapi ka tsela e rebonang e ‘siame’. Go a makatsa e le ruri go utlwa bath oba tshwaretse yo mongwe kwa sekhutlhwaneng, ba bua ka mokgwa o a buang “broken English”ka teng. Nyaa ruri, go a swabisa gonne gantsi fa basweu ba leka go bua maleme a rona, o tla bona batho ba kgatlhega-ba tshwara fale le fale.
Bothata ba rona batho bam mala o sebilo ke go tlhola re kgobana ka borona; re tseela setso sa rona kwa tlase mme re ntse re tshoiletsa tsa merafe e mengwe kwa godimo. Re sa lemoge gore re a iphetsa, re a inyatsa, e bile re tshwanetse ra swabisiwa ke seo. Re ka se gane gore loleme lwa sejatlhapi ga ntsi go dira lona kwa mafelong a mantsi fela re tshwanetse ra ipela ka se re leng sona, gore re itse go ka ruta bana ba rona go dira fela jaalo. E seng jaalo, lefatshe le tla ba tlhatsa, ba iphitlhela e se bag a mang.
Wa me molaetsa wa Heritage month ke gore, ikitse o kgone go iphapotsa mo monaganong wa gore o tshwanetse go nna se o seng sona go bonwa ke batho. Pula!
tsn_Latn tsn_Latn tsn_Latn tsn_Latn tsn_Latn tsn_Latn